ДО Г-Н КИРИЛ ВЪТЕВ

МИНИСТЪР НА ЗЕМЕДЕЛИЕТО И ХРАНИТЕ

ДО Г-ЖА ТАНЯ ГЕОРГИЕВА

ЗАМ. МИНИСТЪР НА ЗЕМЕДЕЛИЕТО И ХРАНИТЕ

ДО Г-Н АЛЕКСАНДЪР ЙОЦЕВ

ЗАМ. МИНИСТЪР НА ЗЕМЕДЕЛИЕТО И ХРАНИТЕ

ДО Г-ЖА ДЕСИСЛАВА ТАНЕВА

ПРЕДСЕДАТЕЛ НА ПК ПО ЗЕМЕДЕЛИЕТО, ХРАНИТЕ И ГОРИТЕ

**ОТВОРЕНО ПРОТЕСТНО ПИСМО**

От

**Осем браншови организации в сектор „ Плодове и зеленчуци“**

**Относно:** Заповед РД09-816/28.07.2023, определяща състава на Консултативен съвет по

 овощарство и зеленчукопроизводство към Мзм

УВАЖАЕМИ Г-Н МИНИСТЪР,

УВАЖАЕМА Г-ЖО ЗАМ. МИНИСТЪР,

УВАЖАЕМИ Г-Н ЗАМ. МИНИСТЪР,

УВАЖАЕМА Г-ЖО ТАНЕВА,

Ние, представителите на браншови организации в сектор „Плодове и зеленчуци“, **изразяваме категорично несъгласие към определения чрез заповед РД09-816/28.07.2023 състав на Консултативния съвет по овощарство и зеленчукопроизводство**.

От цитираната заповед става ясно, че редом до представителите от страна на МЗХ, на браншови организации, на научни институти и държавни институции **се дава право на равнопоставено участие и на управители и директори на юридически лица /частни фирми - каквито са организациите на производители**. Те не са регистрирани по закона за ЮЛ с нестопанска цел - неправителствените организации, т.е. браншовите организации. Браншовите организации, които представляваме, защитават интересите и представляват именно производителите на плодове и зеленчуци. **Затова недоумяваме какви са мотивите Ви, отделни икономически субекти (юридически лица) да бъдат част от Консултативен съвет към Министерство на земеделието**. Още повече, че от посочените в Заповедта **трима членове** на Консултативния съвет - **управители и директори на три незнайно как подбрани организации на производители,** **двама са едновременно и членове на УС на сдружение „Браншова камара плодове и зеленчуци“,** чийто председател също е включен в състава на Консултативния съвет. В състава на Консултативния съвет е включен и председателя на Българска асоциация на организации на производители на плодове и зеленчуци – браншова организация, защитаваща интересите на по-горе същите споменати организации на производители.

Още повече, че посоченото име за председателя не е легитимно според Търговския регистър.

Задаваме основателно следните въпроси:

**Ако отбрани частни фирми – икономически субекти в сектор земеделие ще защитават интересите на земеделските стопани в сектор „Плодове и зеленчуци“, то кому е нужно съществуването на браншови организации?**

**Защо се дава право само и единствено на няколко безпринципно подбрани частни фирми/организации на производители да бъдат част от Консултативен съвет към Министерство на земеделието и храните**, който има за цел да подпомага дейността на МЗХ при осъществяването на държавната политика и прилагането на изискванията на Общата селскостопанска политика на Европейския съюз в областта на овощарството и зеленчукопроизводството?

**Посредством какви критерии са били избрани трите организации на производители в сектор плодове и зеленчуци измежду десетките съществуващи такива организации в страната?** По наследство от предишното управление, по приближеност до сегашното управление, по политически натиск или друг подход?

Текстът на чл. 4 от Правилата за дейност на КС гласи: „В Съвета членуват ресорният заместник–министър, национално представени браншови организации в областта на производството, обслужващите дейности при производството, дистрибуцията и преработката на плодове и зеленчуци, представители на аграрната и хранителна научна общност, на Министерството на земеделието и храните и на други административни структури, имащи отношение към процеса по хранителната верига, съгласно Приложението, неразделна част от настоящите правила.“

От този текст става ясно, **че организации на производители или отделни производители** **нямат** право да са част от състава на КС. Въпреки това, ръководството на Министерство на земеделието е допуснало **трите избрани организации на производители** като членове на Консултативния съвет, **напълно в противоречие с правилата за дейността на Съвета**.

**Спрямо разпоредбите на чл. 45 ал.1 и ал.2 от Закона за администрацията**, право на участие в такива съвети имат експерти и неправителствени организации.

В този смисъл **издадената от министъра на земеделието заповед противоречи** на императивни разпоредби на Закона за администрацията, който е акт с по-висока нормативна сила.

Според чл. 7 от Правилата за организацията и дейността на Консултативния съвет по овощарство и зеленчукопроизводство „Членовете на Съвета имат равни права при изготвяне на предложения по проекти на закони и подзаконови нормативни актове, както и при подготовка на проекти за решения, отнасящи се за сектор „Плодове и зеленчуци”.

Ние считаме, **че е меко казано притеснително**, в рамките на Консултативния съвет браншовите организации, които от много години работят в полза на земеделската общност и са доказали своята експертиза в областта, да имат равни права с частни фирми, избрани за членове в КС по неясно какви критерии.

**Уважаеми господин министър, настояваме за незабавна промяна в заповедта Ви, така че представителите на търговски организации - частни фирми/юридически лица със стопанска дейност/, каквито са организациите на производителите, да бъдат извадени от състава на Консултативния съвет.**

С УВАЖЕНИЕ: Ж. Гроздева „Асоциация на овощарите в България“

 Д. Търпанова „Добруджански овощарски съюз“

 М. Милтенова „Национален съюз на градинарите в България“

 Н. Колев „ Съюз на дунавските овощари“

 Б. Петков „ Българска асоциация на малинопроизводителите и

 ягодоплодните“

 Й. Кръстанов „Българска асоциация на производителите на

 оранжерийна продукция“

 С. Трифонов „Национална Био Асоциация“

 Д. Кощилаков Асоциация „Български зеленчуци“